CELEX: 32022D0482
Language: et
Date: 2022-03-16 00:00:00
Title: Komisjoni rakendusotsus (EL) 2022/482, 16. märts 2022, taotluse kohta registreerida Euroopa kodanikualgatus „Euroopa karusnahast priiks“ kooskõlas Euroopa Parlamendi ja nõukogu määrusega (EL) 2019/788 (teatavaks tehtud numbri C(2022) 1530 all) (Ainult ingliskeelne tekst on autentne)

25.3.2022   
               
               
                  ET
               
               
                  Euroopa Liidu Teataja
               
               
                  L 98/82
               
            
         KOMISJONI RAKENDUSOTSUS (EL) 2022/482,
         16. märts 2022,
         taotluse kohta registreerida Euroopa kodanikualgatus „Euroopa karusnahast priiks“ kooskõlas Euroopa Parlamendi ja nõukogu määrusega (EL) 2019/788
         
            
               (teatavaks tehtud numbri C(2022) 1530 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     25. jaanuaril 2022 esitati komisjonile taotlus registreerida Euroopa kodanikualgatus nimega „Euroopa karusnahast priiks“.
                  
               
                     (2)
                  
                  
                     Algatuse lisas on korraldajad sõnastanud algatuse eesmärgid, milleks on „saavutada kogu ELi hõlmav keeld: a) pidada ja surmata loomi ainult või peamiselt karusnahatootmise eesmärgil; b) lasta ELi turule kasvandustest pärit karusnahka ja sellist nahka sisaldavaid tooteid“.
                  
               
                     (3)
                  
                  
                     Lisas ja täiendavas dokumendis on esitatud täiendavad üksikasjad algatuse sisu, eesmärkide ja tausta kohta, loetledes ja kirjeldades karusloomakasvatuse lõpetamise põhjuseid. Korraldajad väidavad, et karusloomakasvatus on oma olemuselt julm, kuna valdav osa selle tootmiseks peetavatest loomadest on ikkagi sisuliselt metsikud ning selge enamik liidu kodanikke soovib, et karusloomakasvatus keelataks. Karusloomakasvatus on risk loomade ja inimeste tervisele ning loomulikule elurikkusele. Korraldajad viitavad mitme liikmesriigi algatustele karusnahatootmise lõpetamiseks riiklikul tasandil. Samal ajal põhjustavad need erinevused liidu siseturul moonutusi, mis õigustab nende arvates ELi toimimise lepingu artikli 114 kohast kogu ELi hõlmavat täielikku keeldu. Samuti väidavad nad, et kasvandustest pärit karusnahkade ja neid sisaldavate toodete turustamist ei tohiks liidus lubada.
                  
               
                     (4)
                  
                  
                     Mis puutub algatuse eesmärki kehtestada kogu ELi hõlmav karusloomakasvatuse ja karusnaha turustamise keeld, siis juhul kui see aitab kaasa siseturu paremale toimimisele, on komisjonil volitused esitada õigusaktide ettepanekuid vastavalt ELi toimimise lepingu artiklile 114. Mis aga puutub eesmärki kehtestada kogu ELi hõlmav karusloomakasvatuse keeld, võidakse aluslepingute rakendamiseks vastu võtta liidu õigusakt sätete kohta, mis on vajalikud ühise põllumajanduspoliitika eesmärkide saavutamiseks vastavalt ELi toimimise lepingu artikli 43 lõikele 2.
                  
               
                     (5)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (6)
                  
                  
                     See järeldus ei piira hinnangut sellele, kas käesoleval juhul on täidetud konkreetsed faktilised ja sisulised tingimused, sh järgitud proportsionaalsuse ja subsidiaarsuse põhimõtet ja põhiõigusi, et komisjon saaks selles küsimuses edasi tegutseda.
                  
               
                     (7)
                  
                  
                     Korraldusrühm on esitanud tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (8)
                  
                  
                     Kavandatav algatus ei ole ilmselgelt ebaõiglane, põhjendamatu, pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (9)
                  
                  
                     Seepärast tuleks algatus „Euroopa karusnahast priiks“ registreerida.
                  
               
                     (10)
                  
                  
                     Järeldus, et määruse (EL) 2019/788 artikli 6 lõike 3 kohased registreerimistingimused on täidetud, ei tähenda, et komisjon oleks kontrollinud taotluses esitatud fakte, vaid faktide õigsuse eest vastutab algatuse korraldusrühm. Algatuse sisu väljendab üksnes korraldusrühma seisukohti ning seda ei saa mingil juhul käsitada komisjoni seisukohana,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Euroopa karusnahast priiks“ registreeritakse.
         
         
            Artikkel 2
            Käesolev otsus on adresseeritud kodanikualgatuse „Euroopa karusnahast priiks“ korraldajate rühmale, keda esindavad kontaktisikutena Elise FLEURY ja Agnese MARCON.
         
         
            Brüssel, 16. märts 2022
            
               
                  Komisjoni nimel
               
               
                  Asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.